4.  การวิจัยและพัฒนา

การวิจัยและพัฒนาของ ทอท. มุ่งเน้นในด้านการศึกษา การประเมินผล การพัฒนาบริการ
ตลอดจนการปรับปรุงการปฏิบัติงานภายในองค์กรให้มีประสิทธิภาพมากยิ่งขึ้น ดังนั้น ทอท.
จึงมีการจัดทำโครงการต่างๆเพื่อพัฒนาการบริหารจัดการและการบริการต่างๆของ ทอท. อยู่เสมอ
เช่น โครงการสำรวจความพึงพอใจของผู้ใช้บริการ ณ ท่าอากาศยานที่อยู่ในความรับผิดชอบของ
ทอท.
โดยจะดำเนินการสำรวจสับเปลี่ยนหมุนเวียนกันระหว่างท่าอากาศยานกรุงเทพและท่าอากาศยานภูมิภาคทั้ง
4 แห่ง ซึ่งผลการสำรวจใน แต่ละปีจะเป็นข้อมูลสำคัญในการปรับปรุงและพัฒนาการบริการ ณ
ท่าอากาศยานให้ดีขึ้นต่อไป

ทอท.ยังได้ตระหนักถึงการพัฒนาการบริการให้สามารถแข่งขันกับท่าอากาศยานอื่นๆ
ในระดับสากลจึงได้จัดทำแผน กลยุทธ์เพื่อนำไปสู่การจัดอันดับและคุณภาพการให้บริการในระดับสากล
ซึ่งมีวัตถุประสงค์เพื่อใช้เป็นแนวทางในการบริหารและพัฒนาท่าอากาศยานสุวรรณภูมิให้สามารถตอบสนองความพึงพอใจของผู้ใช้บริการได้มากที่สุดอันจะนำไปสู่ความสามารถในการแข่งขันระดับสากลต่อไป
ซึ่งแผนดังกล่าวประกอบด้วย 5 กลยุทธ์ที่สำคัญ ได้แก่

1. กลยุทธ์การจัดสิ่งอำนวยความสะดวกการบริการและการรักษาความปลอดภัย
มุ่งเน้นการจัดหาสิ่งอำนวยความสะดวกและบริการไว้รองรับ ณ
ท่าอากาศยานให้มากกว่าความคาดหวังของผู้ใช้บริการ และการรักษาความปลอดภัยที่ได้มาตรฐาน

2. กลยุทธ์การจัดการด้านสายการบิน มุ่งเน้นการสร้างความเข้าใจ ความสัมพันธ์ที่ดี
ตลอดจนความร่วมมือกันระหว่าง
ท่าอากาศยานกับสายการบินและผู้ประกอบการให้มีทิศทางการให้บริการเป็นแนวทางเดียวกันหรือช่วยเหลือซึ่งกันและกัน

3. กลยุทธ์การจัดกิจกรรมเชิงพาณิชย์
มุ่งเน้นการบริหารจัดการพื้นที่กิจกรรมเชิงพาณิชย์ให้มีประสิทธิภาพสามารถแข่งขันกับท่าอากาศยานชั้นนำอื่นๆ
ได้

4. กลยุทธ์การบริหารบุคลากรด้านบริการ มุ่งเน้นการพัฒนาพนักงานให้มีจิตสำนึกในการบริการ
มีความรู้ด้านการให้บริการที่ดีและการปฏิบัติต่อผู้โดยสาร
รวมทั้งการสร้างมาตรฐานการให้บริการของท่าอากาศยานสุวรรณภูมิ

5. กลยุทธ์ด้านสิ่งแวดล้อมท่าอากาศยาน
มุ่งเน้นการบริหารจัดการมลภาวะที่เกิดจากการประกอบกิจการท่าอากาศยาน
ให้เป็นไปตามแนวทางปฏิบัติที่กฎหมายกำหนด และให้ความสำคัญต่อการดูแลสิ่งแวดล้อม บรรยากาศ
เพื่อให้ผู้มีส่วนเกี่ยวข้องมีความพึงพอใจ

นอกจากโครงการดังกล่าวข้างต้นแล้ว ทอท.ยังมีการดำเนินการอื่นๆเพื่อพัฒนาการบริหารงานของ
ทอท. ให้ดียิ่งขึ้น เช่น การจ้างบริษัทไทย เรทติ้ง แอนด์ อินฟอร์เมชั่น เซอร์วิส จำกัด (ทริส)
เพื่อทำการประเมินผลการดำเนินงานประจำปี การจ้างที่ปรึกษาเพื่อจัดทำโครงการส่งเสริม ทอท.
ให้เป็นองค์การแห่งการเรียนรู้
การติดตามตรวจสอบคุณภาพสิ่งแวดล้อมสำหรับโครงการพัฒนาเพื่อเพิ่มขีดความสามารถของท่าอากาศยานกรุงเทพ
และการจ้าง ICAO เพื่อจัดทำคู่มือและแผนสำหรับใช้ในการบริหารงาน
ท่าอากาศยานด้านการรักษาความปลอดภัยและความปลอดภัยของท่าอากาศยานสุวรรณภูมิ
นอกจากนั้นในรอบปีบัญชี 2548 คณะกรรมการ ทอท. ได้ให้ความเห็นชอบในการนำ Balanced
Scorecard มาใช้ในการบริหารงานภายใน ทอท.โดยเริ่มดำเนินการตั้งแต่ปีงบประมาณ 2549
เพื่อสร้างความสมดุลในการบริหารจัดการ การวัดผลงาน การพัฒนาองค์การในระยะยาว
รวมทั้งสร้างความเชื่อมั่นให้แก่ผู้ถือหุ้นด้วย

ในรอบปีบัญชี 2548 ทอท. ได้จัดทำโครงการพัฒนาระบบบริหารทรัพยากรมนุษย์
ประกอบไปด้วยระบบงานย่อย 9 ระบบ ได้แก่โครงสร้างองค์การ ระบบค่าตอบแทนและสวัสดิการ
ระบบการบริหารผลงาน ระบบสมรรถนะ ระบบวัฒนธรรมและ ทัศนคติ
ซึ่งเป็นโครงการต่อเนื่องจากรอบปีบัญชีที่ผ่านมา ผลจากโครงการนี้จะทำให้ ทอท.
มีระบบบริหารทรัพยากรมนุษย์ที่เป็นระบบและ มีประสิทธิภาพยิ่งขึ้น
อันเป็นการเตรียมการรองรับการเปลี่ยนแปลงทางด้านองค์การและทรัพยากรมนุษย์ที่กำลังเปลี่ยนแปลงไปอย่างรวดเร็ว
ในด้านการพัฒนาบุคลากร ทอท.
จัดทำหลักสูตรอบรมหลายหลักสูตรในแต่ละปีเพื่อเพิ่มประสิทธิภาพบุคลากร เช่น
หลักสูตรการบริหารจัดการและการปฏิบัติการท่าอากาศยานรวมทั้ง หลักสูตรอบรมภาษาอังกฤษ
คอมพิวเตอร์ วิศวกรรม การซ่อมบำรุงทางเทคนิคแก่พนักงาน เป็นต้น

ค่าใช้จ่ายในการวิจัยและพัฒนาของ ทอท. สำหรับรอบปีบัญชี 2546 - 2548 เป็นดังนี้

+--------------------------+---+---+-------------+---+------------+------------+
|                          |   |   | รอบปีบัญชี     |   | รอบปีบัญชี    | รอบปีบัญชี    |
|                          |   |   | 2546        |   | 2547       | 2548       |
+==========================+===+===+=============+===+============+============+
|                          |   |   | (ล้านบาท)    |   | (ล้านบาท)   | (ล้านบาท)   |
+--------------------------+---+---+-------------+---+------------+------------+
|   ค่าใช้จ่ายในการวิจัยและพัฒนา |   |   | 43.88       |   | 31.62      | 25.61      |
+--------------------------+---+---+-------------+---+------------+------------+
|   ค่าฝึกอบรม               |   |   | 19.24       |   | 16.91      | 24.97      |
+--------------------------+---+---+-------------+---+------------+------------+